**שונר מצוי** (שם מדעי: ***Lynx rufus***; בעבר נקרא ***Felis rufus***; לעיתים מכונה **שונר אדמדם** או **בובקט**), הוא מין טורף בגודל בינוני מהסוג שונר שבמשפחת החתוליים הנפוץ באמריקה הצפונית בלבד.

לשונר המצוי פרווה בגוונים חום - צהבהב - אדמדם, המנוקדת בכתמים שחורים או חומים כהים הבולטים לעין. האוזניים גדולות יחסית ומנוקדות אף הן, בדרך כלל בכתמים בגווני לבן, ובקצהן ציצית שיער שחורה. מתחת לסנטר מעין 'זקן' היוצא משני צדי הסנטר, וצבעו לבן - אפור. זנבו, כשל יתר מיני השונרים, קטן ולא בולט. כל גופם ובייחוד רגליהם מרופדות בפרווה רכה, וזאת בין השאר כדי להקל בציד, כך שצעדי השונר לא יישמעו לנטרף. עיניו בגווני צהוב כהה - חום.

השונר המצוי גדול במעט משונר האיברי; ממדי גופו בערך כשל השונר הצפוני: גובהו של פרט בוגר בין 45 ל-48 סנטימטרים, אורכו בין 76 ל-124 סנטימטרים. המשקל הממוצע של הזכרים הוא 9.6 קילוגרם, ושל הנקבות הוא 6.8 קילוגרם.

בטבע, נפוץ השונר המצוי החל מאזורי יערות העד הקרים של ארצות הברית ועד תחומים חצי מדבריים באזור מקסיקו. בעקבות העיור ההולך וגובר של ארצות הברית ומקסיקו, הכולל כריתת יערות ובנייה אורבנית, הסתגלו חלק מהשונרים המצויים לחיי העיר. בנוסף, לעיתים נפוצים שונרים מצויים באזור דרום קנדה, שם הוא חולק את תחום מחייתו עם השונר הקנדי. במינסוטה ומיין תועדו מקרים של הזדווגות בין המינים והוולדות של בן כלאיים.

השונר המצוי מגיע לבגרות מינית בין גיל שנה לשנתיים. תקופת ההזדווגות וההמלטה אורכת בין אמצע החורף ועד תחילת האביב. ההריון אורך בין 50 ל-70 ימים (כחודשיים), ובסופו נולדים בין 1 ל-6 גורים עיוורים, התלויים בשבועות חייהם הראשונים בחסדי אמם המביאה להם מזון ושצדה ומלמדת אותם את אומנות הציד. בסביבות גיל תשעה ימים פותחים הגורים את עיניהם.

אף על פי שהשונר המצוי מסוגל להסתגל לאזורי גידול רבים ברחבי יבשת אמריקה, הוא אינו מסוגל לחיות באזורים המושלגים באופן תמידי בשלג עמוק. רוב פעילות השונר המצוי מתרחשת בין הערביים לשעות הקרובות לעלות השחר, אז הוא צד יונקים קטנים, כגון מכרסמים או ארנבות, אולם כשהוא רעב מאוד או בתקופת החורף הקשה, כאשר בעלי חיים אחרים לא בנמצא, הוא מסוגל לצוד גם בעלי חיים גדולים יותר, כגון איילים קטנים. בזמן שאינו צד, במהלך היום, הוא מסתתר בדרך כלל בין עצי מחט וכוכים באזורים סלעיים.

בעבר, ניצוד השונר המצוי בשל פרוותו היפה ממנה היה נהוג להכין ביגוד יוקרתי, אולם כיום ציד של שונר מצוי אסור לחלוטין בארצות הברית, ואילו בקנדה ומקסיקו הציד אסור באזורים מסוימים. בשל ההגנה, קיימת כיום בטבע אוכלוסייה מבוססת שאינה נמצאת בסכנה מיידית.

מספר רב של פרטים מוחזק בשבי בגני חיות, שם הם מסוגלים לחיות עד גיל 33. בטבע, חי בדרך כלל השונר המצוי עד גיל 12–13.

שמו האנגלי של השונר ודמותו, **Bobcat** אומצו על ידי יצרנית הצמ"ה (ציוד מכני הנדסי) בובקאט, הנקראת על שם השונר ופניו מופיעים בלוגו שלה. לוגו זה אומץ על ידי יחידות הצמ"ה של חיל ההנדסה הקרבית הצה"לי כסמלן הלא-רשמי. כמו כן, בליגת ה-NBA התקיימה קבוצה הנקראת שארלוט בובקאטס וכינויה הוא "החתולים".

גלריית תמונות
-------------

* שונר מצוי זכר בסביבה עירוניתשונר מצוי זכר בסביבה עירונית
* פוחלץ של שונר מצוי קטןפוחלץ של שונר מצוי קטן
* תקריב פני שונר מצויתקריב פני שונר מצוי
* שונר שצד ארנבשונר שצד ארנב
* שונר מצוי בפארק הלאומי סקוויהשונר מצוי בפארק הלאומי סקוויה

קישורים חיצוניים
----------------

ויקישיתוף מדיה וקבצים בנושא **שונר מצוי** בוויקישיתוף
* שונר מצוי, באתר ITIS (באנגלית)
* שונר מצוי, באתר NCBI (באנגלית)
* שונר מצוי, באתר Animal Diversity Web (באנגלית)
* שונר מצוי, בבסיס הנתונים ARKive (באנגלית)
* שונר מצוי, באתר האנציקלופדיה של החיים (באנגלית)
* שונר מצוי, באתר GBIF (באנגלית)
* שונר מצוי, באתר אנציקלופדיה בריטניקה (באנגלית)
* אתר המוקדש כולו לשונר המצוי
* מידע על השונר המצוי, באתר פארק ילוסטון
* מידע רב על השונר המצוי
* מידע קצר ותמונה של השונר המצוי

הערות שוליים
------------

1. ↑  שונר מצוי באתר הרשימה האדומה של IUCN

| חתוליים |
| --- |
| חתולים קטנים |
| חתול | חתול חולות • חתול ביצות • חתול שחור-רגל • חתול מדבר סיני • חתול בר (חתול הבית) |   |
| חתול פאלאס (סוג ומין יחיד) | חתול פאלאס |
| חתול זהוב | חתול זהוב אסייתי • חתול זהוב בורנאי |
| חתול נמרי | חתול נמרי בנגלי • חתול דגים נמרי • חתול נמרי שטוח-ראש • חתול נמרי כהה • חתול נמרי סונדי |
| שונר | שונר צפוני • שונר קנדי • שונר איברי • שונר מצוי |
| קרקל | קרקל • חתול זהוב אפריקני |
| סרוואל (סוג ומין יחיד) | סרוואל |
| נמרון | אוצלוט • מרגיי • נמרון מנוקד • חתול קולוקולו • נמרון הפנטנל • נמרון הפמפס • נמרון ג'ופרי • חתול קודקוד • נמרון האנדים • נמרון דרומי |
| פומה | פומת ההרים • יגוארונדי |
| חתול שיש (סוג ומין יחיד) | חתול שיש |
| חתולים גדולים |
| נמר ערפילי | נמר ערפילי מצוי • נמר ערפילי בורנאי |
| ברדלס (סוג ומין יחיד) | ברדלס |
| פנתר | אריה • טיגריס • נמר • יגואר • נמר השלג |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282545305171
* GND: 4278191-7
* LCCN: sh85015186

 |